नई दिल्ली. ऐसा संभवत: कभी-कभी होता होगा जब किसी सड़क दुर्घटना पर किसी देश के विदेश सचिव अपने पड़ोसी मुल्क के समकक्ष को फोन करें और उन्हें बताए कि मामले में क्या प्रगति हुई है। खासकर ऐसी सड़क दुर्घटना में जो मामूली हो और जिसमें पड़ोसी मुल्क के राजनयिक को कोई ऐसी चोट भी नहीं आई हो जो प्राणघातक हो। लेकिन भारत-पाक रिश्तों की बात करें तो संबंध इतने नाजुक हैं कि ऐसे ही एक मामले में भारतीय विदेश सचिव रंजन मथाई ने न केवल पाक के विदेश सचिव को फोन किया वरन उन्हें यह भी बताया कि मामले में अभी तक क्या प्रगति हुई है। साथ ही उन्होंने भारत में पाक राजनयिकों को हर संभव सुरक्षा का वादा भी किया।
यह दुर्घटना बेर सराय के पास सोमवार की शाम को हुई। इसमें पाक राजनयिक की कार और एक मोटरसाइकिल आपस में टकरा गई। पुलिस ने इस मामले में पाक राजनयिक और उनके चालक को अस्पताल पहुंचाया। प्राथमिक चिकित्सा उन्हें दी गई। वहीं मोटरसाइकिल चालक के खिलाफ मामला दर्ज कर उसे हिरासत में ले लिया गया। लेकिन मामला क्योंकि पाक राजनयिक से जुड़ा था और इन दिनों पाक में नई सरकार के गठन की प्रक्रिया चल रही है, ऐसे में विदेश मंत्रालय भी इस मामले की संवेदनशीलता देखते हुए अपने स्तर पर सक्रिय हो गया। उसकी सक्रियता की वजह यह भी थी कि कहीं नई सरकार को यह संदेश न जाए कि जब वह भारत के साथ संबंध मधुर करने का इरादा दोहरा रहे हैं, भारत में उनके राजनयिक पर हमला हो रहा है। मामले में आते इस नए रंग को देखते हुए विदेश सचिव रंजन मथाई ने अपने पाक समकक्ष से बात करते हुए उन्हें इस मामले से जुड़ी सभी सूचना दी और पाक राजनयिकों को यथासंभव मदद का भरोसा भी दिया।
सावधानी
एक अधिकारी ने कहा कि पाक से रिश्ते सामान्य करना सरकार की प्राथमिकता है। ऐसे में किसी मामूली बात से मामला गलत दिशा पकड़े, हम यह नहीं चाहते हैं। यही वजह है कि छोटे से मामले पर विदेश सचिव ने अपने पाक समकक्ष को फोन किया। इस अधिकारी ने कहा ‘हमारे और पाक के बीच प्यार-तकरार का रिश्ता है। ऐसे में हर छोटे मामले को लेकर भी सतर्क रहना पड़ता है। हमारे मधुर होते संबंधों का असली सच यही है।’
hin_Deva hin_Deva npi_Deva hin_Deva